Panayiotou hoor oor aansoek om appèlChristopher Panayiotou tydens ‘n vorige hofverskyning (Foto: ANA) Christopher Panayiotou, veroordeelde moordenaar, se aansoek om verlof tot appèl teen sy vonnisoplegging is in die hoogste hof van appèl in Bloemfontein afgekeur. Hy het die aansoek drie maande gelede ingedien teen die vonnis wat regter Dayalin Chetty in die hooggeregshof in Port Elizabeth hom opgelê het. Die appèlhof het verlede week die uitspraak gelewer. “Die aansoek om verlof tot appèl word afgekeur, omdat daar nie ŉ redelike vooruitsig op sukses bestaan nie en daar geen ander rede is waarom ŉ appèlaansoek aangehoor moet word nie.” Jayde Panayiotou (Foto: Facebook) Panayiotou is skuldig bevind op die moord van sy vrou, die onderwyseres Jayde Panayiotou. Hy is in November verlede jaar tot lewenslange tronkstraf gevonnis vir sy aandeel in haar moord. Jayde is in April 2015 buite haar huis in Kabega Park ontvoer en buite KwaNobuhle doodgeskiet. Panayiotou se medebeskuldigdes, Sinethemba Nenembe, is ook tot lewenslange tronkstraf gevonnis, plus ŉ bykomende 15 jaar op aanklag van roof; Zolani Sibeko is tot 15 jaar tronkstraf gevonnis op aanklag van sameswering om moord te pleeg.